text: Flyene letter lidt senere fra Billund Lufthavn
  08 januar 2016 kl. 08.58
  Billund Lufthavn har ikke haft nogen problemer med snevejret. Lufthavnen forventer dog, at flyene letter 5-10 minutter senere end forventet. 
  - Der er ikke faldet så meget sne, så det er gået rigtig fint, og vi har været med hele tiden.
  Det er status i Billund Lufthavn fredag morgen, efter et tæppe af sne natten til fredag lagde sig over Syd- og Sønderjylland, fortæller Billund Lufthavns sikkerhedschef, Lars Hansen, til TV SYD.
  Billund Lufthavn forventer, at flyafgangene bliver forsinkede med omkring 5-10 minutter – det er dog meget typisk for det kolde vejr, siger sikkerhedschefen. Heller ikke den varslede snefygning giver problemer for flytrafikken.
  - Der har været en lille smule snefygning, men slet ikke i en grad så det har givet os problemer, siger Lars Hansen.
  